KIRJALLINEN KYSYMYS E-3262/02 esittäjä(t): Erik Meijer (GUE/NGL) komissiolle. Pommitusten pahasti saastuttaman pohjaveden leviäminen Serbiassa Tonavan rannalla sijaitsevan Pančevon kaupungin ympärillä.



Virallinen lehti nro 155 E , 03/07/2003 s. 0121 - 0122



KIRJALLINEN KYSYMYS E-3262/02 esittäjä(t): Erik Meijer (GUE/NGL) komissiolle (19. marraskuuta 2002) Aihe: Pommitusten pahasti saastuttaman pohjaveden leviäminen Serbiassa Tonavan rannalla sijaitsevan Panevon kaupungin ympärillä 1. Onko komissio tietoinen, että vuoden 1999 huhtikuussa pommitettiin Tonavan rannalla Belgradin koillispuolella sijaitsevaa Panevon kaupunkia ja että samalla tuhottiin ja vaurioitettiin kemian ja petrokemian teollisuutta? Tämän seurauksena öljyä ja kemikaaleja valui maaperään. 2. Onko komissio tietoinen myös siitä, että öljy- ja kemikaalivuotojen seurauksena ihmisten ja eläinten terveydentilassa on tapahtunut huolestuttavia muutoksia? Syöpää esiintyy enemmän kuin aikaisemmin (keuhko- ja ihosyöpää, leukemiaa) ja myös lisääntymisterveydessä on ongelmia (keskenmenoja). 3. Pitääkö komissio riittävänä, että viime vuosina on tehty maaperästä tutkimusta, jota ovat tukeneet sekä Alankomaissa Amsterdamin ja Zaanstadin kaupungit että Yhdistyneet Kansakunnat? Pitääkö komissio riittävinä tervehdyttämistoimia teollisuustonteilla? Toimet lopetetaan nyt, vaikka pohjavesien saastuminen jatkuu teollisuustonttien ulkopuolella leviten yhä laajemmalle alueelle. 4. Hyväksyykö komissio, että on alistuttava siihen, että pohjavesien saastuminen jatkuu ja vaaralliset aineet kulkeutuvat lähelle Tonava-jokea? Saastumisen vaikutukset ulottuvat Serbian lisäksi myös Djerdapin patoon ja järveen (Rautaportti, Portile de Fier) Romanian rajalle ja siten Tonavan varrella sijaitseviin ehdokasmaihin Romaniaan ja Bulgariaan. 5. Mitä komissio aikoo tehdä, jotta pohjavedet saadaan täysin puhdistettua Panevon kaupungin ympärillä eikä saastuminen pääse enää leviämään? Tietolähde: TV-ohjelma Netwerk, Alankomaiden TV 1, 3.11.2002 Margot Wallströmin komission puolesta antama vastaus (17. joulukuuta 2002) Komissio on tietoinen Jugoslavian liittotasavallassa sijaitsevassa Panevon kaupungin tilanteesta, johon parlamentin jäsen viittaa, sekä siitä, että alueella oli ongelmia jo ennen Naton pommituksiakin. Komissio ei kuitenkaan voi kommentoida sitä, pitävätkö kaupungin terveysongelmia käsitelleessä televisio-ohjelmassa esitetyt väitteet paikkansa. Komissio ei myöskään haluaisi kommentoida muiden kahdenvälisten tuenantajien toimia, etenkään kun se ei tunne väitettyjen päätösten taustoja. Koska kysyjän mainitsema ongelma esiintyy yhteisön ulkopuolisessa maassa, vastuu ongelman ratkaisemisesta on viime kädessä kyseisellä valtiolla. Komissio tutkii kuitenkin mahdollisuutta käyttää saatavissa olevien resurssien rajoissa ulkoista apuaan pyrkiessään toimimaan edunsaajavaltioiden määrittämien ensisijaisten kohteiden hyväksi. Näin ollen komissio tukee parhaillaan käynnissä olevia valmisteluja Panevon paikallisen ympäristön toimintasuunnitelman aikaansaamiseksi CARDS-avustusohjelman Jugoslavian liittotasavallan rahoitusapupaketin kautta. Tämä suunnitelma antaa käsityksen kaikkein kiireellisimpien ympäristönsuojelutoimien täytäntöönpanon realistisista rahoituspuitteista. Komissio pyrkii työskentelemään myös Tonavan kansainvälisen suojelukomission kautta, jotta yhteisön vesipolitiikan puitedirektiivin(1) periaatteiden mukaisesti saataisiin aikaan jokialtaan hoitosuunnitelma maille, jotka sijaitsevat Tonavan valuma-alueella. (1) Parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista (EYVL L 327, 22.12.2000).